שמואל בן ארצי

שמואל בן ארצי (י"ד בטבת ה'תרע"ה, 31 בדצמבר 1914 – י"ב בחשוון ה'תשע"ב, 9 בנובמבר 2011) היה סופר, משורר ומחנך ישראלי.

 ביוגרפיה 
נולד בשם שמואל הון (האן) למשה ואיטא בבילגוריי שבפולין. למד בתלמוד תורה ובסניף של ישיבת נובהרדוק במזריטש, וכן למד לימודים כלליים. לימים הנציח את עולמה של נובהרדוק בשלושה מספריו: "נוברדוק", "שבתי" ו"בין יצרו ליוצרו".

בשנת 1933 עלה לארץ ישראל, כחלק מקבוצת תלמידים שייסדו את ישיבת בית יוסף בבני ברק. במהלך ההפלגה נפגש עם קבוצת חלוצים, שהתיישבו בסמוך למקומה של הישיבה. הוא החל בלימוד עברית בהשפעתם. עקב קשריו עם החלוצים והשפעתם עליו סולק מהישיבה יחד עם חברו שמעון יוז'וק. מאחר שלא היו לו קרובי משפחה בארץ, הצטרף לקבוצת החלוצים. בעקבות כעסו על הרבנים שמנעו מיהדות אירופה לעלות לארץ ישראל, ובעקבות כך רבים מהם נספו בשואה, הפסיק לשמור תורה ומצוות. עבד כחקלאי בפרדסי בני-ברק וכמנהל מחלקה במשרד המזון של הממשל הבריטי בנתניה. בשנת 1945 שירת באצ"ל ומשנת 1946 עד 1948 ב"הגנה". במסגרת פעולותיו נמלט מכוחות בריטיים שניסו ללוכדו בשכונת מאה שערים בירושלים אל תוך בית שדלתו הייתה פתוחה. מפגש זה הוביל לקשר עם בת המשפחה הבכורה, שלימים נישאה לו חרף התנגדות משפחתה.

ב-1946 החל ללמד בבית-הספר 'עממי' (כיום בית הספר על שם ארליך) בטבריה. בסוף שנות הארבעים עבר להתגורר בקיבוץ מחניים ולימד בבית הספר המקומי. בשנת 1952, עם הפילוג בתנועה הקיבוצית, ובעקבות שנת הילדים בבית הילדים, עברה המשפחה להתגורר בכפר חיטים. משם עבר לקריית עמל שבקריית טבעון. משנת 1967 החל ללמד בסמינר למורים בנהלל במשך כעשור. בין תלמידיו: דודו פישר וגדי סוקניק. בן ארצי היה בעל תואר ראשון ושני בתנ"ך, בספרות ובלשון עברית מאוניברסיטת חיפה.

חיבר ספרים למבוגרים, לנוער ולילדים. בשנת 2000 זכה בפרס ק. צטניק.

היה יקיר קריית טבעון משנת 1982. חזר לשמור על אורח חיים דתי בעקבות ירידת בנו, אמציה, לחו"ל, ובזקנותו עבר להתגורר בירושלים. בחודשים האחרונים לחייו התגורר יחד עם בתו, שרה (אשתו של ראש הממשלה בנימין נתניהו), במעון ראש הממשלה.

בן ארצי נפטר בנובמבר 2011, בגיל 96, והובא לקבורה בהר המנוחות בירושלים.

 הנצחתו 
חודש לאחר פטירתו הודיע חתנו בנימין נתניהו, ראש ממשלת ישראל, על הקמת חוג לתנ"ך על שמו במעון ראש הממשלה כהמשך למסורת שהייתה נהוגה בימי דוד בן-גוריון ומנחם בגין.

חיים אישיים
ממוזער|שמואל וחוה בן ארצי וארבעת ילדיהם, 1960. הילדים: מימין (ליד האב) אמציה בן ארצי, משמאל חגי בן ארצי, במרכז מתניה בן ארצי ועל ברכי האב שרה בן ארצי
היה נשוי לחוה (לבית פריצקי), בת למשפחה חרדית מירושלים, דור שישי בארץ ישראל, שעבדה כמורה לכיתות א-ב עד לנישואיהם, ולהם ארבעה ילדים:

 מתניה - פרופסור למתמטיקה.
 חַגִּי - מרצה לתלמוד ולמחשבת ישראל.
 אמציה - טייס קרב לשעבר, מומחה לתקשורת מחשבים המתגורר בארצות הברית.
 שרה נתניהו - פסיכולוגית, אשת ראש ממשלת ישראל בנימין נתניהו.

שלושת בניו היו חתני תנ"ך: אמציה היה סגן חתן התנ"ך העולמי, מתניה זכה במקום השני בחידון התנ"ך לילדים בהיותו בן 10 בלבד, וחגי היה חתן חידון התנ"ך הארצי. גם נכדו אבנר, בנה של שרה, היה סגן שני לכלת חידון התנ"ך העולמי.

 מספריו 
 5 סיפורים על דני, תל אביב: מ' ניומן, תש"כ
 שבתי: ארבעה סיפורים מחיי בעלי המוסר הנוברדוקאיים בישיבות בית יוסף בחו"ל, ירושלים: קריית ספר, תשכ"ז
 צפצפה ברוח: שירים לבני נעורים, תל אביב: אל"ף, 1968
 ירושלים עירך: עיר דוד בתודעת עם ישראל לדורותיו, תל אביב: אור עם, תשל"ט. מהד' מחודשת ומורחבת הופיעה בתשס"ו 2006.
 עם עלות השחר: שירים מפנקס ישן, תל אביב: במות לספרות ואמנות, תשנ"ז 1996
 דני בא לכפר: ספורים ושירים לילדים, תל אביב: ידיעות אחרונות ספרי חמד, 1997, איורים פזית מלר דושי
 לארץ חמדה יולד, רומן, תל אביב: עקד, תש"ס 1999, (בחתימת "שמואל בר משה")
 התנ"ך שעשועי: שלושה חידוני תנ"ך מקיפים בכרך אחד, בית אל: בית אל, תשס"ד 2003, בשיתוף בניו מתניה, חגי ואמציה
 חגי ישראל: ישן וחדש, ירושלים: משרד החנוך התרבות והספורט, תשס"ה 2005
 שחריים: מבחר שירים משכבר הימים, תל אביב: גוונים, תשס"ו 2005
 נוברדוק: סיפורים, תל אביב: ידיעות אחרונות ספרי חמד, 2007
 בין יוצרו ליצרו, תל אביב: ידיעות אחרונות ספרי חמד, 2009

 קישורים חיצוניים 




 בנו של ראש-הממשלה במפגש זכרונות לצד סבא, כיכר השבת
 מורה צריך להשתכר פעם וחצי ממה שהוא משתכר היום, הסתדרות המורים בישראל





הערות שוליים

קטגוריה:אנשי חינוך ישראלים
קטגוריה:זוכי פרס ק. צטניק
קטגוריה:חוזרים בתשובה
קטגוריה:יוצאים בשאלה
קטגוריה:יהודים הקבורים בהר המנוחות
קטגוריה:לוחמי האצ"ל
קטגוריה:לוחמי ההגנה
קטגוריה:משוררים ישראלים
קטגוריה:משוררים כותבי עברית
שמואל
קטגוריה:סופרים ישראלים
קטגוריה:סופרים כותבי עברית
קטגוריה:בוגרי ישיבת בית יוסף-בני ברק
קטגוריה:צמחונים ישראלים
קטגוריה:ישראלים ילידי פולין
קטגוריה:אנשי העלייה החמישית
קטגוריה:מחניים: אישים
קטגוריה:קריית טבעון: אישים
קטגוריה:בוגרי ישיבות נובהרדוק
קטגוריה:בוגרי אוניברסיטת חיפה
קטגוריה:ישראלים שנולדו ב-1914
קטגוריה:ישראלים שנפטרו ב-2011